Arnarvatnsheiðin opnuð að hluta næstkomandi laugardag Veiðifélag Arnarvatnsheiðar mun hefja sölu veiðileyfa á sunnanverða heiðina næstkomandi laugardag , 15. júní . Að sögn Snorra Jóhannessonar veiðivarðar er klaki ekki enn farinn úr jörðu á heiðinni og því eru ákveðnir vegaslóðar viðsjárverðir og jafnvel ófærir . Þá er mikið vatn í Norðlingafljóti og getur það verið varasamt nema á stærstu bílum . Fyrst í stað verður af þessum sökum bannað að aka t.d. í Hlíðarvatn og veiðimenn almennt hvattir til að ganga fremur en freista þess að aka um illfæra vegi með tilheyrandi hættu á landsspjöllum . Jörð hefur verið auð á Arnarvatnsheiði og þess vegna hefur klaki farið síðar úr jörðu en mörg undangengin ár . Engu að síður er hægt að komast fjölfarnari vegi eins og að veiðihúsunum við Úlfsvatn og Arnarvatn litla . Nánari upplýsingar um færð , sölu veiðileyfa og annað er hægt að fá á heimasíðu félagsins : www.arnarvatnsheidi.is